**Ngohe Aromatawai: Hakataetae**

**Paerewa Paetae Ngā Mahi a te Rēhia 91850:** Te tātari i ngā tikanga toi taketake o ngā mahi a te rēhia

**Aronga:** Ngā Mahi a te Rēhia 3.1B v1

**Whiwhinga:** 4

**Te Horopaki**

Ko tāu nā mahi he whakarite kauhau e tātari ana i ngā āhuatanga o tēnei mea te haka.

Ka rangahau koe i ngā momo haka, kātahi ka kōwhiria tētahi haka e ngākaunuitia nei e koe hei tātari, hei kaupapa mō tāu kauhau.

Ka aromatawaingia tāu tātari i tēnei mea te haka, tae atu ki ngā āhuatanga o roto, o waho hoki e pā mai ana, e whakarerekē mai ana i ōna āhuatanga.

**Hei Mahi**

Matapakihia hei rōpū ngā momo haka, arā pea, te haka taparahi, peruperu, ngeri, te mea, te mea. Āta tirohia ngā āhuatanga o tēnā, o tēnā, arā, te tū a te kaihaka, ngā kupu/reo o roto, ngā mahi ā-ringa/kore rānei, ngā kaupapa o roto, te mea, te mea.

Mahi takitahi ki te kōwhiri i tētahi momo haka hei kaupapa māu. Kei a koe te tikanga mō te momo haka, arā pea, he haka nō roto mai o tōu ake rohe, he haka nō te kura, he aha atu rānei.

Māu e āta tātari ngā āhuatanga katoa o te haka nei, arā pea, tōna pūtakenga mai, ngā kupu me ōna tikanga, te whakatakotoranga o ngā kupu, te ia o ngā kupu, ngā nekehanga me ngā mahi katoa a te tinana, te kaupapa o te haka, tae atu ki ngā wā/wāhi rānei e kitea ai, e rangona ai.

Whakaritea tāu kauhau hei tuku atu ki te rōpū.

**Taunakitanga: Ngā Mahi a te Rēhia 91850 Hakataetae**

|  |  |  |
| --- | --- | --- |
| **Taunakitanga mō te Paetae** | **Taunakitanga mō te Kaiaka** | **Taunakitanga mō te Kairangi** |
| Ka whakamārama i ngā tikanga toi taketake o ngā mahi a te rēhia me te pūtakenga mai o aua tikanga.  Ka whakatau whakaaro mō te āhua o ngā tikanga toi taketake o āianei, o anamata hoki, ka taunaki ai.  *Hei tauira:*  *Kua whakamārama i ngā tikanga toi taketake o tētahi momo haka me te pūtakenga mai o aua tikanga.*  *Kua tuku whakaaro mō te āhua o ngā tikanga toi taketake o tētahi momo haka o āianei, o anamata hoki, ka taunaki ai.* | Ka whakatau whakaaro mō te āhua o ngā tikanga toi taketake o ngā mahi a te rēhia o āianei, o anamata hoki, mā te whakatauira me te whakataurite ki tikanga kē atu.  *Hei tauira:*  *Kua whakamāoritia ngā tikanga toi taketake o tētahi momo haka me te pūtakenga mai o aua tikanga kia whai take ki horopaki kē atu.*  *Kua whakatau whakaaro mō te āhua o ngā tikanga toi taketake o tētahi momo haka o āianei, o anamata hoki, ka taunaki ai.* | Ka tino mātau te whakatau whakaaro mō ngā āhuatanga o roto, o waho hoki e whakarerekē ai pea i te āhua ngā tikanga toi taketake o ngā mahi a te rēhia o anamata mā te whakatauira me te whakataurite.  *Hei tauira:*  *Kua whakawhānuitia ngā tikanga toi taketake o tētahi momo haka me te pūtakenga mai o aua tikanga kia whai take ki ngā horopaki huhua noa o te ao toi rēhia.*  *Kua whakatau whakaaro mō te āhua o ngā tikanga toi taketake o tētahi momo haka o āianei, o anamata, me ngā āhuatanga o roto, o waho e pā mai ana ki aua tikanga.* |